text: Lokale Venstre-folk siger nej til sundhedsreform
  14 januar 2019 kl. 16.46
  Kun et ud af 15 lokale venstre-regionsrådsmedlemmer støtter en sundhedsreform, der fjerner regionsrådene.
  Statsminister Lars Løkke Rasmussen (V) ventes i løbet af få dage at præsentere sit længe ventede udspil til en sundhedsreform.
  Undervejs er der blevet luftet en række elementer - blandt andet at udspillet rummer oprettelse af 21 nye såkaldte sundhedsfællesskaber. De skal bygges op omkring lokale sygehuse rundt om i landet.  
  Det er fortsat uklart, hvad der så skal ske med regionerne. Og det skaber røre i Venstre.
  10 gange "nej" fra Region Syddanmark
  TV SYD har ringet rundt og hørt, hvad de 14 Venstre-medlemmer af regionsrådet i Region Syddanmark svarer på spørgsmålet "Støtter du en sundhedsreform, hvis den betyder, at regionsrådene bliver nedlagt?"
  10 medlemmer med regionsformand Stephanie Lose (V) i spidsen siger klart "nej", mens tre svarer "ved ikke".
  Kristian Nørgaard, regionsrådsmedlem, (V), Grindsted: "Jeg sætter forbedringer af borgernes sundhed og helbred over min egen taburet."
  Kun den nuværende næstformand for regionens sundhedsudvalg, Kristian Nørgaard, er som udgangspunkt positiv indstillet over for en sundhedsreform, der ændrer på de nuværende regioner:
  - Det er altid sundt at diskutere, hvordan man kan forbedre tingene. Jeg sætter forbedringer af borgernes sundhed og helbred over min egen taburet. Det er dog vigtigt for mig, at der fortsat vil være en politisk styring af sundhedsområdet, siger Kristian Nørgaard i en uddybning af sit "ja".
  
  Frygter for demokratiet
  Erik Vinther, Hornsyld, der sidder i regionsrådet for Region Midtjylland, frygter, at en sundhedsreform uden regionsråd vil svække demokratiet.
  Erik Vinther, regionsrådsmedlem (V), Hornsyld: "Jeg er helt med på at tænke nyt - men uden regionsråd bliver der et demokratisk underskud."
  - Mange af de ting, som vi hører, at regeringen ønsker af forandringer, er vi faktisk allerede i gang med i regionerne. Jeg er helt med på at tænke nyt. Men uden regionsråd bliver der et demokratisk underskud, siger Erik Vinther (V) til TV SYD.
  Sådan svarer de:
  Region Syddanmark:Stephanie Lose, Esbjerg - NejKurt Jensen, Rødding - NejHenriette Schlesinger, Kolding - Ved ikkeGitte Frederiksen, Bredsten - NejTage Petersen, Augustenbog - Ved ikkeMette Bossen Linnet, Tønder - NejKristian Nørgaard, Grindsted - JaPreben Jensen, Billund - NejPreben Friis-Hauge, Tistrup - NejMustapha Itani, Vejle - NejMads Skau, Vojens - NejUlrik Sand Larsen, Svendborg - NejBo Libergren, Odense - NejAnja Lund, Søndersø - Ved ikke Region Midtjylland:Erik Vinther, Hornsyld - Nej
  
  
  